Иван Вазов
Овчар македонец

chitanka.info

Стар овчар в гората свири,

и свирня му е на жал,

сив орел в небе се шири,

слуша дядовий кавал.

В храсталака пъстро стадо

хрупа шума и трева.

Спомни дядо време младо,

пиле гледа над глава:

„Орльо, орльо, горско пиле,

дай ми твоите крила,

та да литна зад могили,

зад бърда, гори, села,

та да фръкна през години,

да се върна в млади дни —

в мойте бащини долини,

в мойте силни младини;

да пошетам с дълга пушка,

както нявга съм шетал,

там де буки вятър люшка,

де ми ризницата вял;

да залюбя младо либе,

да му чуя кръшний смях

при пиринските колиби —

па тогаз да стана прах!…“

Стар овчар в гората свири

и свирнята е на жал…

Сив орел в небе се шири,

слуша дядовий кавал.

Юли

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.